# śrī-vaiṣṇava-vandanā

### śrī-jīva-gosvāmini āropitā

Given by Biman Bihari Majumdar as Appendix ṅa in hi *Chaitanya Chariter Upadan,* pp. 101-112. His sources are not clearly specified, but he refers to (1) "Babaji Mahasaya's MS," and (2) a Baranagar Library MS. The first seven verses are only found in the latter MS.

The major reason for doubting Jiva's authorship, is the metrical inconsistency. Much of the text does not scan, inconceivable for a master poet like Jiva. This may well be the result of scribal error or annotation, but I have made little or no attempt to correct it. The text has many interesting features: many unknown names, relevant or correct information about certain persons, etc.

Version 1.00 Jagat 2004-05-17

# śrī-vaiṣṇava-vandanā

sanātana-samo yasya jyāyān śrīmān sanātanaḥ |

śrī-vallabho'nujalh so'sau śrī-rūpo jīva-sad-gatiḥ ||1||

sarvāvatāra-tad-bhaktair bhagavān śrī-śacī-sutaḥ |

avatīrṇaḥ kalau kṛṣṇas tat-tad-bhāva-paraḥ prabhuḥ ||2||

kṛṣṇa-varṇaṁ tviṣākṛṣṇaṁ sāṅgopāṅgāstra-pārṣadam |

yajñaiḥ saṅkīrtana-prāyair yajanti hi sumedhasaḥ ||3||

eko devo kṛṣṇa-candro mahīyān

so'yaṁ kṛṣṇa-caitanya-nāmā |

devo nityānanda eṣa svarūpo

gaṅgārīva dvidhātmānaṁ kriyān naḥ ||4||

advaitādi-priyātmā vai dvitīyaḥ |

śrīmad-rūpādy-aneka-mukhya-śaktiḥ |

vistīrṇātmā prema-vṛkṣaḥ śacījaś

chāyāṁ dadyāt tāpa tapteṣv adhīśaḥ ||5||

tad-vandanaṁ tat-smaraṇaṁ sarva-siddhi-vidhāyakam |

jīvena kena kriyate paurvāparyam ajānatā ||6||

aparādhān kṣamadhvaṁ me mahāntaḥ kṛṣṇa-cetasaḥ |

adoṣa-darśinaḥ santā dīnānugraha-kātarāḥ ||7||

ye yathā hi bhavanto'tra yuṣmān jānanti tattvataḥ |

bhagavān tathā vācayatu tad-ādeśa-pravartitam ||8||

vande śacī-jagannāthau yaśodā-nanda-rūpiṇau |

yayor viśvarūpa-viśvambhara-devau sutāv ubhau ||9||

atha vande viśvarūpaṁ saṁnyāsi-gaṇa-bhūpatim |

śaṅkarāraṇya-saṁjñaṁ taṁ caitanyāgram adbhutam ||10||

vande śrī-gauracandraṁ rasamaya-vapuṣaṁ dhāma-kāruṇya-rāśer

bhāvaṁ gṛhṇan rasayitum iha śrī-hariṁ rādhikāyāḥ |

uddhartuṁ jīva-saṅghān kalimalamalinān sarva-bhāvena hīnān

jāto yo vai sukhāpaḥ parijana-nikaraiḥ śrī-navadvīpa-madhye ||11||

vande **lakṣmī-priyāṁ** devīṁ tato **viṣṇu-priyāṁ** tataḥ |

devaṁ **gadādharaṁ** yo hi dvitīyaḥ kāya īśituḥ ||12||

sa ca vidyānidheḥ śiṣyaḥ prabhu-bhakti-rasākaraḥ |

so'sau gadādharo dhīraḥ sarva-bhakta-jana-priyaḥ ||13||

vande **padmāvatīṁ** tasyāḥ patiṁ **haḍḍipa-paṇḍitam** |

yayor vai putratāṁ prāpto nityānando dayāmayaḥ ||14||

vande **nityānanda-devaṁ** balabhadraṁ svayaṁ prabhum |

ānanda-kandam abhayaṁ loka-nistārakaṁ gurum ||15||

puruṣaḥ prakṛtiḥ so'sau bāhyābhyantara-bhedataḥ |

śarīra-bhedaiḥ kurute śrī-kṛṣṇasya niṣevanam ||16||

vande **śrī-vasudhā-devīṁ** nityānanda-prabhu-priyām |

**śrī-sūrya-dāsa**-tanayām īśa-śaktyā prabodhitām ||17||

vande **śrī-jāhnavī-devīṁ** śrī-purīśvara-śiṣyakām |

anaṅga-mañjarīṁ nāma yāṁ vadanti raho-vidaḥ ||18||

tasyājñayā taṁ svarūpaṁ saṁnyasya gacchataḥ prabhoḥ |

sevate parama-premṇā nityānandaṁ dṛḍha-vratā ||19||

virahākarṣitā nityaṁ vṛndāraṇya-gateśvarī |

gopīnāthaṁ draṣṭu-manās tan-nīvīṁ vicakarṣa saḥ ||20||

ākṛṣṭa-nīvikā devī tam uvāca rasodayam |

āgamiṣyāmi śīghraṁ te padayor antikaṁ padam ||21||

**vīracandraṁ prabhuṁ** vande śrī-caitanya-prabhuṁ harim |

kṛta-dvitīyāvatāraṁ taṁ bhuvana-traya-tārakam ||22||

veda-dharma-rataṁ tatra virataṁ nirahaṅkṛtam |

nirdambhaṁ dambha-saṁyuktaṁ jāhnavī-sevakaṁ tv iha ||23||

nityānanda-prabhu-sutāṁ rādhā-kṛṣṇa-dravātmikām |

mādhavācārya-vanitāṁ sac-cid-ānanda-rūpiṇīm ||24||

śrī-prema-mañjarī-mukhyāṁ jagatāṁ mātaraṁ varām |

vande **gaṅgāṁ** prema-dātrīṁ bhuvana-traya-pāvanīm ||25||

sā gaṅgā jāhnavī-śiṣyā saheśair api pāvanaiḥ |

viriñcāpahṛtāhāntaḥ punāti bhuvana-trayam ||26||

dvija-kula-tilakaṁ kṛtāvatāraṁ gaṅgāṁ gṛhītu-kāmāvatīrṇām |

**mādhavaṁ** mādhava-rūpaṁ rasa-maya-tanuṁ premākhyam ||27||

**īśvara-purī**-śiṣyaś ca sarva-darśana-pāvakaḥ |

viṣṇu-bhakta-pradhānaś ca sad-guṇāvalī-bhūṣitaḥ ||28||

vicārya teṣu matimān karma-jñāna-parākṣipan |

kṛṣṇa-prema-tattvaṁ nirṇināya dayā-nidhiḥ ||29||

yati-kula-tilakaṁ purāṇaṁ munīndram ādi-gurv-īśa-bhaktaṁ ca |

vande **mādhavendraṁ** vyaktāṁ cakāra hari-bhaktiṁ yaḥ ||30||

vande'**dvaitaṁ** kṛpāluṁ parama-karuṇakaṁ śāmbhavaṁ dhāma sākṣāt

yenānītas tapobhiḥ parikara-sahitaḥ śrī-śacīnandano'tra |

kailāsyādi-śaktiṁ tribhuvana-jananīṁ tat-priyāṁ nāma **sītāṁ**

yasyās tuṣṭaḥ prasādaṁ trijagati ca dadau śrī-jagannātha āsa ||31||

tat sutānāṁ hi madhye tu yo'**cyutānanda**-saṁjñakaṁ

taṁ vande paramānandaṁ kṛṣṇa-caitanya-vallabham |

yo'sau śrī-kṛṣṇa-caitanya-tattvajño'cyuta-saṁjñakaḥ

śrī-gadādhara-dhīrasya sevakaḥ sad-guṇārṇavaḥ ||32||

te daivena hatā pare ca bahavas tān nādriyante sma hi |

te tvam icchayācyuta mṛte tyājyāmayopekṣitāḥ ||33||

**śrīvāsaṁ** nāradaṁ vande **mālinīṁ** prati mātaram |

tato **nārāyaṇī**-devīm adharāmṛta-sevanīm ||34||

vande nārāyaṇī-sūnuṁ **dāsaṁ vṛndāvanaṁ** param |

śrī-nityānanda-caitanya-guṇa-varṇana-kāriṇam ||35||

**haridāsaṁ** brahma-dhāma harināma-prakāśakam |

vande vāṇī-mūrti-bhedaṁ **jagadānanda-paṇḍitam** ||36||

**gopīnāthaṁ** tato vande caitanya-stuti-kārakam |

**murāri-guptaṁ** ca tato hanumantaṁ mahāśayam ||37||

**śrī-candraśekharaṁ** vande candravat śītalaṁ sadā |

**ācārya-ratnaṁ govinda-garuḍaṁ** gaura-mānasam ||38||

śrī-kṛṣṇa-nirmala-guṇa-gānonmattaṁ mahāśayam |

vande **mukunda-dattaṁ** ca kinnaraiḥ stūyamānakam ||39||

vande vāsudeva-dattaṁ mahattvaiḥ paripūritam |

yasyāṅga-vāyu-sparśena sadyaḥ-prema-yuge bhavet ||40||

dāmodara-pītāmbarau jagannātha-śaṅkara-nārāyaṇāṁś ca |

pañca nirvāsanān vande sādhūn mahāśayāṁs tān ||41||

prabhu-mātāmaha-khyātiṁ **nīlāmbara-cakravartinaṁ** vande |

yo likhitavān koṣṭhiṁ bhaviṣyad-varṇana-saṁyuktām ||42||

**śrī-rāma-paṇḍitaṁ** vande sarva-bhūta-hite ratam |

guṇaika-dhāma śrī-**gupta-nārāyaṇa**-mahāśayam ||43||

navadvīpa-kṛtāvāsaṁ **gaṅgā-dāsaṁ** guruṁ param |

vande śrī-viṣṇu-dāsaṁ ca śrī-**sudarśana**-saṁjñakam ||44||

vande **sadāśivaṁ vidyānidhiṁ śrīgarbham** eva ca |

**śrīnidhiṁ buddhimantaṁ** ca **śrīla-śuklāmbaraṁ** param ||45||

brahmacāriṇa etān vai premiṇo yān mahāśayān |

**śrī-rāmadāsaṁ** ca **kavicandraṁ** caiva **kṛpānidhim** ||46||

vande lekhaka-vijayaṁ tath**ācārya-ratneśvaraṁ** ca vimalam |

**śrīdharam** udāraṁ khyātaṁ tanaya-sahita-**vanamālinaṁ** ca ||47||

**halāyudha-vāsudevau** śrī-caitanya-mānasaau vimalau |

vande īśāna-dāsa;m śacī-devī-prīti-bhājanaṁ ca ||48||

śrīmān-sañjayau vande vinayena kṛpāmayau |

paramānanda-lakṣmaṇau tau caitanyārptia-mānasau ||49||

garuḍa-kāśīśvaraṁ jagadīśa-gaṅgā-dāsāv ubhau |

kṛṣṇānandaṁ madhuraṁ vande rāya-mukundaṁ paramam ||50||

vande **vallabham ācāryaṁ** lakṣmī-kanyā-manoramām |

yo dattavān śacījāya varāya guṇa-rāśibhiḥ ||51||

atho **sanātanaṁ** vande paṇḍitaṁ guṇa-śālinam |

viṣṇu-priyā sutā yena śacījāya samarpitā ||52||

**kāśīnāthaṁ** dvijaṁ vande ācāryaṁ vanamālinam |

lakṣmī-devī-vivāhārthaṁ ghaṭanāṁ yo'nvacintayat ||53||

**śrī-keśava-bhāratīṁ** vande yaṁ kṛtvā gurum īśvaraḥ |

ātmānaṁ mānayāmāsa dhanyaṁ caitanya-saṁjñakaḥ ||54||

śrī-keśava-bhāratīṁ vai sannyāsi-gaṇa-pūjitām |

vande yayākṛtaḥ nyāsī nyasta-dharmā mahāprabhuḥ ||55||

sadā prabhu-vaśāṁ vande **rāmacandra-purīṁ** tataḥ |

**śrī-purī-paramānandaṁ** mugdha-vyākhyaṁ hari-priyam ||56||

satyabhāmā-samāṁ vande **dāmodara-purīṁ** tataḥ |

vande **narasiṁha-tīrthaṁ sukhānanda-purīṁ** tataḥ ||57||

**govindānanda**-nāmānaṁ **brahmānanda-purīṁ** tataḥ |

**nṛsiṁhānanda**-nāmānaṁ **satyānandaṁ ca bhāratīm** ||58||

vande **garuḍāvadhautaṁ** hy adbhuta-prema-śālinam |

tato **viṣṇu-purīṁ** vande bhakti-ratnāvalī-kṛtim ||59||

brahmānanda-svarūpaṁ ca **kṛṣṇānanda-purīṁ** tataḥ |

**śrī-rāghava-purīṁ** vande bhaktyā paramayā mudā ||60||

vande **viśveśvarānandaṁ śrī-keśava-purīṁ** tataḥ |

vande'thānu **bhavānandaṁ cidānandaṁ** sucittakam ||61||

vande tau paramānandau prabhū **rūpa-sanātanau** |

viraktau ca kṛpālū ca vṛndāvana-nivāsinau ||62||

yat-pādāv upari mala-gandha-leśa-vibhāvitaḥ |

**jīva-nāmā** niṣeveya tāv ihaiva bhave bhave ||63||

śrī-rūpaḥ sarva-śāstrāṇi vicārya prabhu-śaktimān |

kṛṣṇa-prema-paraṁ tattvaṁ nirṇināya kṛpā-nidhiḥ ||64||

sanātano bhakta-kṛtyaṁ **gopāla-bhaṭṭa**-nāmataḥ |

hari-bhakti-vilāsādi kṛtavān nirapekṣakaḥ ||65||

sa [gopāla-bhaṭtaḥ] sanātana-nikaṭa-vartī hari-guṇa-rataḥ |

divasa-rajanīṁ sukhena yāpayāmāsa matimān iha ||66||

tad-uditaṁ prabhu-rūpa-guṇaṁ niśamya gopāla-bhaṭṭaḥ satataṁ hi |

ātmānaṁ dhanyaṁ khalu mānayāmāsa parito hi yaḥ ||67||

vande **raghunātha-dāsaṁ** rādhā-kuṇḍa-nivāsinam |

caitanya-sarva-tattva-jñaṁ tyaktānya-bhāvam uttamam ||68||

gosvāminaṁ **rāghavākhyaṁ** govardhana-vilāsinam |

vande bhāva-viśeṣeṇa vicarantaṁ mahāśayam ||69||

vande **raghunātha-bhaṭṭaṁ** śrī-bhāgavatādhyāpakaṁ vinayena |

**lokanātha-gosvāminaṁ bhūgarbha-ṭhakkuraṁ** vimalam ||70||

**prabodhānanda-sarasvatīṁ** vande vimalāṁ yayā mudā |

candrāmṛtaṁ racitaṁ yac-chiṣyo gopāla-bhaṭṭakaḥ ||71||

tataḥ **kāśīśvaraṁ** vande tataḥ śuddha-sarasvatīm |

tataś ca **rāghavānandaṁ** nityānandānubhāvinam ||72||

śrīmān padmāvatī-sūnur yad veśmani kutūhalī |

dāḍimba-vṛkṣe nīpasya puṣpaṁ vai samayojayat ||73||

vande **purandaraṁ** sākṣad aṅgadena samaṁ tv iha |

yal-lāṅgulaṁ sandadarśa gṛhe kaścid dvijottamaḥ ||74||

vande **kāśī-miśra**-varam utkalasthaṁ sunirmalam |

yasyāśrame gauraharir āsīt tad-bhakti-pūjitaḥ ||75||

**vāṇīnāthaṁ** tato vande śrī-jagannātha-jīvanam |

**rāmānandaṁ** tato vande bhakti-lakṣaṇa-saṅkulam ||76||

yasyānanād ambudād dhi caitanyena kṛpālunā |

sva-bhakti-siddhānta-cayam amṛtaṁ varṣitaṁ bhuvi ||77||

tato **vakreśvaraṁ** vande prabhu-cittaṁ sudurlabham |

yasmin premānandatayā kīrtanaṁ kṛtavān prabhuḥ ||78||

vande **sugrīva-miśraṁ** taṁ **govindaṁ dvijam** uttamam |

yad-bhakti-yoga-mahimā suprasiddho mahī-tale ||79||

prabhor vai gamanārthaṁ hi śrī-navadvīpa-bhūmitaḥ |

ā-gauḍa-bhūmi yenaiva baddhaḥ setur manomayaḥ ||80||

vande **gadādharaṁ dāsaṁ** vṛṣabhānu-sutām iha |

śrī-kṛṣṇenābhinna-dehāṁ mahā-bhāva-svarūpikām ||81||

vande **sadā-śivaṁ vaidyaṁ** yasya sparśane vai dṛṣat |

sadyo hi dravatāṁ yāti kim utānye sa-cetanāḥ ||82||

vande **śivānanda-senaṁ** niṣṭhā-śānti-parāyaṇam |

yo'sau prabhu-padād anyan nahi jānāti kiñcana ||83||

**mukunda-dāsaṁ** taṁ vande yat-suto **raghunandanaḥ** |

kāmo ratipatir laḍḍuṁ yo gopālam abhojayat ||84||

śrī-mukunda-dāsa-bhaktir adyāpi gīyate janaiḥ |

dṛṣṭvā mayūra-pucchaṁ yaḥ kṛṣṇa-prema-vikarṣitaḥ ||85||

sadyo vihvalatāṁ prāptaḥ paramānanda-nirvṛtaḥ |

bāhya-vṛttīr ajānaṁś ca papātādho mahā-padāt ||86||

vande bhaktyā **narahari-dāsaṁ** caitanyārpita-bhāva-vilāsam |

madhumatyākhyaṁ puṇyaṁ dhanyaṁ yo na paśyati kṛṣṇād anyam ||87||

sa ca **raghunandana** eṣa vareṇyo narahari-śiṣyaḥ sukṛti-mānyaḥ |

bālyāvadhitaḥ sādhu-caritro bhakti-viśodhita-citta-pavitraḥ ||88||

vande'tha dāsaṁ **raghunātha**-saṁjñaṁ

purandarācāryam udāra-ceṣṭam |

śrī-kṛṣṇa-dāsaṁ haripādajāśaṁ

śāntaṁ kṛpāluṁ bhagavaj-jana-priyam ||89||

vande prabhu-satīrthaṁ vai **paramānanda-paṇḍitam** |

**devānanda-paṇḍitaṁ** ca śrī-bhāgavata-pāṭhakam ||90|

vande **ācārya-ratnaṁ** ca vidita-prema-marmakam |

**govinda-mādhavānanda-vāsu-ghoṣān** guṇākarān ||91||

**puruṣottamākhyaṁ dāsaṁ** vai vande aiśvarya-śālinam |

kaṇayokaravī-puṣpaṁ padma-gandhaṁ cakāra yaḥ ||92||

vande'**bhirāmaṁ dāsaṁ** vai yās śrīdāmā svayaṁ bhuvi |

bahūttolyaṁ kāṣṭham ekaṁ vaṁśīṁ yo'kṛta līlayā ||93||

vande **śrī-sundarānandaṁ** sudāma-gopāla-rūpiṇam |

yac-chiṣyo dvipi-vargebhyo harināma dadāv iha ||94||

vande **śrī-gaurī-dāsaṁ** ca gopālaṁ subalākhyakam |

yan-nītaṁ paramānandaṁ mut-phale'dvaita-ṭhakkuraḥ ||95||

śrī-caitanya-nityānanda-mūrtiḥ sākṣāt prakāśitā |

yan-mūrti-darśanāt sadyaḥ karma-bandha-kṣayo bhavet ||96||

parameśvaraṁ tato vande ṭhakkuraṁ sva-prakāśakam |

yo nṛtyan śrāvayāmāsa hari-nāma śṛgālakān ||97||

**pippilāyiṁ** tato vande bālya-bhāvena vihvalam |

vande saṅkīrtanānandaṁ **kamalākara**-dāsakam ||98||

**puruṣottamākhyaṁ tīrthaṁ** vande rasika-śekharam |

**kāliyā-kṛṣṇa-dāsam** atho vande premnaiva-vihvalam ||99||

**śāraṅga-ṭhakkuraṁ** vande sva-prakāśita-vaibhavam |

yena dattāni sarpebhyaḥ sthānāni nija-vāsāni ||100||

**makaradhvajaṁ** tato vande guṇaika-dhāma-sundaram |

yaḥ karoti sadā kṛṣṇa-kīrtanaṁ prabhu-sannidhau ||101||

tato **bhāgavatācāryaṁ** śrī-**kavirāja-miśra**kam |

anantam ācāryam atho navadvīpa-nivāsinam ||102||

**madhvākhyaṁ paṇḍitaṁ** vande **govindācārya**-nāmakam |

rādhā-kṛṣṇa-rahasyaṁ yo varṇayāmāsa tataḥ param ||103||

tato vande **sārvabhauma-bhaṭṭācāryaṁ** bṛhaspatim |

tataḥ **pratāparudraṁ** ca yaṁ dṛṣṭāḥ prabhu-ṣaḍ-bhujāḥ ||104||

vande **raghunātha-vipraṁ vaidyaṁ śrī-viṣṇu-dāsakam** |

parasya bhrātaraṁ vande dāsaṁ tu **vanamālinam** ||105||

vipra-dāsam utkala-sthaṁ haridāsaṁ dvijaṁ tataḥ |

yābhyāṁ premnāvaśaṁ nītaḥ śrī-śacīnandano hariḥ ||106||

**kānāī-khūṭṭiyāṁ** vande kṛṣṇa-prema-rasākaram |

yasya putrau jagannātha-balarāmāv ubhau śubhau ||107||

vande hi **jagannāthaṁ** yad-gānāt taravo rudan vivaśā iha |

**balarāma-moḍrinaṁ** karuṇaṁ yad-vaśau bala-jagannāthau ca ||108||

**govindānanda**-nāmānaṁ ṭhakkuraṁ bhakti-yogataḥ |

vande prabhor nimittaṁ yad baddhaḥ setuś ca mānasaḥ ||109||

tataḥ **kāśīśvaraṁ** vande śrī-**siṁheśvara**-saṁjñakam |

vande parama-bhāvena **mādhavaṁ paṭṭanāyakam** ||110||

**hari-bhaṭṭaṁ** tato vande **mahātiṁ baladevakam** |

subuddhi-miśraṁ ca tataḥ śrīnāthaṁ miśram uttamam ||111||

vande **śrī-tulasī-miśraṁ kāśīnāthaṁ mahātikam** |

**vasu**-vaṁśyāgra-gaṇyaṁ **rāmānandaṁ** sa-goṣṭhikam ||112||

**puruṣottama-brahmacāri-madhvākhya-paṇḍitāv** ubhau |

śrī-caitanya-prabhor bhṛtyau dayālū ca mahāśayau ||113||

mahā-kāruṇikā ete sarvatra nirapekṣakāḥ |

vande **dvija-rāmacandraṁ śrīdhara-paṇḍitaṁ** datta-vittam ||114||

prasiddhaṁ yasya vairāgyaṁ sarvasvaṁ prabhave'rpitam |

gṛhīte bhāṇḍa-kaupīne paṇḍitena mahātmanā ||115||

**paṇḍitaṁ śrī-jagannātham** ācāryaṁ lakṣaṇaṁ tataḥ |

**kṛṣṇa-dāsaṁ** tato vande **sūrya-dāsaṁ** ca paṇḍitam ||116||

tato vande kṛṣṇa-vaṁśīṁ **vaṁśī-vadana-ṭhakkuram** |

**murāri-caitanya-dāsaṁ** yam ājagara-khelakam ||117||

vande **jagannātha-senaṁ paramānanda-guptakam** |

bālakaṁ **rāmadāsākhyaṁ kavicandraṁ** tataḥ param ||118||

vande **śrī-vallabhācāryaṁ** tataḥ **kaṁsāri-senakam** |

**bhāskaraṁ** ca tato vande viśvakarma-svarūpakam ||119||

vande **balarāma-dāsaṁ** gītācārya-lakṣaṇam |

sevate paramānandaṁ nityācārya-prabhaṁ hi yaḥ ||120||

**maheśa-paṇḍitaṁ** vande kṛṣṇonmāda-samākulam |

nartakaṁ paṇḍitaṁ vande **jagadīśākhya-paṇḍitam** ||121||

**ṭhakkuraṁ kṛṣṇa-dāsaṁ** ca nityānanda-parāyaṇam |

yo'rakṣat sva-gṛhe nityānanda-devaṁ hi bhaktitaḥ ||122||

gaurī-dāsa-preyaso hi mahimā kena varṇyate |

yo nityānanda-virahāt sapta-māsāṁś ca vātulaḥ ||123||

punaḥ sandarśanaṁ dattvā tenaiva susthirīkṛtaḥ |

vande'thāvadhauta-varaṁ **paramānanda**-saṁjñakam ||124||

**anādi-gaṅgā-dāsaṁ** ca paṇḍitaṁ hi vilāsinam |

dāsaṁ **śrī-yadunāthākhyaṁ** vande madhura-cittakam ||125||

vande śrī-puruṣottama-tīrthaṁ jagannāthaṁ rāma-saṁjñaṁ ca |

vande **vāsudevaṁ tīrthaṁ śrīlānanta-purīṁ** tataḥ ||126||

**mukunda-kavirājaṁ** ca tato **rājīva-paṇḍitam** |

śrī-jīva-paṇḍitaṁ vande sarva-sad-guṇa-śālinam ||127||

śrī-caitanya-candra-pade bhaktir yasya sunirmalaḥ |

vande sukha-mayaṁ puṇyaṁ pavitraṁ yat kalevaram ||128||

vande uddhāraṇaṁ dattaṁ yo nityānanda-saṅgataḥ |

babhrāma sarva-tīrthāni pavitrātmānapekṣakaḥ ||129||

vande śrī-mādhavācāryaṁ kṛṣṇa-maṅgala-kārakam |

nṛsiṁha-caitanya-dāsaṁ kṛṣṇa-dāsaṁ tataḥ param ||130||

vande śrī-śaṅkakaraṁ ghoṣam akiñcana-varaṁ śubham |

ḍambha-vādyena yo devaḥ śacī-sutam atoṣayat ||131||

punaḥ punar ahaṁ vande vaiṣṇavaṁ ca tat-padān |

cakravarti-śivānandaṁ śrī-nārāyaṇa-saṁjñakam ||132||

pratyekaṁ vandanaṁ caiṣāṁ tan-nāmoccāraṇaṁ tathā |

viśeṣa-guṇa-dīptānāmalambha-guṇa-śālinām ||133||

mayāvidita-tattvānāṁ vaiṣṇavānāṁ mahātmanām |

tīrtha-pādānām atulyaṁ nairmalye kāraṇaṁ param ||134||

mādhavendra-purī-saṁjña ādir bhakto gurus tathā |

tad-guṇāḥ kṛṣṇa-caitanya-sevakā bhakti-dāvakāḥ ||135||

advaita-dvārataḥ kecit sītā-dvārā ca kecana |

padmāvatī-suta-dvārā jāhnavī-dvāratas tathā ||136||

kecit gadādhara-dvārāt śrī-rūpa-dvāratas tathā |

kecit sanātana-dvārā hari-dāsena kecana ||137||

raghunātha-dāsataḥ kecit kecit vakreśvareṇa ca |

kāśīśvareṇa kecic ca tathā naraharer api ||138||

raghunandena ko'pīha sārvabhaumena kecana |

evam anye ca vai bhaktā anyais tat-sevakā iha ||139||

ataḥ śrī-kṛṣṇa-caitanyaṁ sarvārādhyaṁ jagad-gurum |

tat-tad-rūpa-mayaṁ sākṣāt tam eva śaraṇaṁ gataḥ ||140||

ye'trāvatāritā bhaktāḥ kṛṣṇena nitya-saṅginaḥ |

prayojana-viśeṣaiś ca vanditā ye ca kīrtitāḥ ||141||

dāsāś caśaktayaś cāpi tathāṁśoś ca svarūpakāḥ |

eṣāṁ viśeṣo vijñeyaḥ śrīla-bhāgavatāmṛtāt ||142||

premṇo vitaraṇaṁ dṛṣṭvā lubdhā ye'tra samāyayuḥ |

te'pi vandyāḥ pareśasya bhakti-sparśa-viśeṣitāḥ ||143||

etad vaiṣṇava-vandanaṁ sukha-karaṁ sarvārtha-siddhi-siddhi-pradaṁ

śrīman-mādhvika-sampradāya-gaṇanaṁ śrī-kṛṣṇa-bhakti-pradam |

śrī-caitanya-mahāprabhor guṇamayaṁ tad-bhakta-vargān anu

jīvenaiva mayā amāpitām idaṁ kṛtvā tu pādārpitam ||143||

iti śrī-jīva-gosvāmi-viracitā mādhva-sampradāyānusāriṇī

śrī-caitanya-bhakta-vaiṣṇava-vandanā samāptā |

śrī-caitanya-candrāya namaḥ |

śrī-nityānanda-candrāya namaḥ |

śrī-advaita-candrāya namaḥ |